એક સમજવા જેવી વાત છે કે મનની કોઈ નિશ્ચિત દિશા નથી, તમને ગમે ત્યારે ગમે તે વિચાર આવી શકે છે. વિચાર સારો પણ હોઈ શકે અને દુઃખદાયી પણ હોઈ શકે. ઘણા લોકો સકારાત્મક વિચારવું જોઈએ તેમ માને છે, પણ મોટેભાગે કાયમ સકારાત્મક વિચારવું શક્ય નથી હોતું. તો પછી ઉપાય શું? દુઃખી થયા જ કરવાનું? ના. ભગવાન બુદ્ધે તેનો માર્ગ બતાવેલો છે, સત્ય એટલે કે સાચું દર્શન તેનો માર્ગ છે. બુદ્ધિ મનથી સ્વતંત્ર કાર્ય કરે છે. મનમાં આવતા વિચારોને બુદ્ધિ વડે સમજો, દા.ત. તમને પોતાના વ્યવસાયમાં કાયમ ચિંતા રહેતી હોય તો તમે ચિંતાનું ખરું કારણ સમજો, મને પૂર્ણ વિશ્વાસ છે કે તમારી ચિંતાનું કારણ વ્યવસાય સાથે જ જોડાયેલું હોય તેવું ભાગ્યે જ બનશે. વ્યવસાય તો તેની રીતે ચાલ્યા કરે છે અને તમે ભૂલ કરો તો જ નુકસાન થાય છે તે એકદમ સરળ સિદ્ધાંત પર વ્યવસાય ચાલે છે. તમે પોતાની ભૂલોને સાચી રીતે સ્વીકારો તો દુઃખ આપોઆપ ચાલ્યું જશે. તમે આજે મહેનત કારસો તો ભવિષ્યની ચિંતા પણ આજે જ ચાલી જશે. સુખી થવું તમારા અભિગમ પર આધારિત છે, મનના તરંગો પર નહિ. મોટેભાગે તમે ‘જો અને તો’ ની વચ્ચે દુઃખી થતા હશો. જો તમે ભૂતકાળથી દુઃખી છો તો એકવાત સમજી લો કે ભૂતકાળ ચાલ્યો ગયો છે, તેને કોઈ પાછો લાવી શકે તેમ નથી, તેમાંથી જે શીખવાનું હતું તે તમે શીખી લીધું. એક ની એક વાત વારંવાર કહીને તમે પોતાનો સમય બગાડી રહ્યા છો. ભવિષ્ય તમારા આજના કાર્ય પર નિર્ભર કરે છે. તમે આજના કામ આજે નહિ કરો તો ‘કાલ’ એટલે કે ભવિષ્યમાંએ બોજ બનીને આવશે. આમ ‘કાલ’ પણ બગડશે.